ΓΡΑΠΤΗ ΕΡΩΤΗΣΗ P-2697/96 υποβολή: Eva Kjer Hansen (ELDR) προς την Επιτροπή (9 Οκτωβρίου 1996)

Θέμα: Εκστρατεία ενημέρωσης για το ευρωπαϊκό σύστημα αναβάθμισης και προστασίας τροφίμων ειδικού χαρακτήρα

Στον γεωργικό τομέα, η Επιτροπή έθεσε σε εφαρμογή την ως άνω εκστρατεία ενημέρωσης που θα διεξάγεται επί τρία χρόνια, και καλύπτει την «Προστατευόμενη Ονομασία Προέλευσης» (ΠΟΠ), την «Προστατευόμενη Γεωγραφική Ένδειξη» (ΠΓΕ) και τα «Εγγυημένα Παραδοσιακά Ιδιοσκευάσματα» (ΕΠΙ). Για την επίτυξη του σκοπού αυτού έχει διατεθεί ποσό 8,8 εκατ. Ecu. Η εκστρατεία τίθεται σε εφαρμογή σύμφωνα με τον κανονσιμό της Επτροπής 2037/93 ((ΕΕ L 185 της 28.7.1993, σελ. 5. )), άρθρο 5.

Εν τω μεταξύ, κατά τις πολιτικές διαπραγματεύσεις εν όψει της θέσπισης του κανονισμού του Συμβουλίου 2081/92 ((ΕΕ L 208 της 24.7.1992, σελ. 1. )) σχετικά με την προστασία γεωγραφικών ενδείξεων και ονομασιών προέλευσης για αγροτικά προϊόντα και τρόφιμα, έξι χώρες (το Βέλγιο, η Δανία, η Γερμανία, η Ολλανδία, το Ηνωμένο Βασίλειο και το Λουξεμβούργο), που αποτελεσαν μειοψηφία η οποία όμως παρεμπόδιζε τη θέσπιση, έθεσαν ως όρο ότι οποιαδήποτε ειδική οικονομική ενίσχυση των προϊόντων αυτών δεν μπορούσε να γίνει αποδεκτή. Για το λόγο αυτό, το άρθρο σχρετικά με την ενίσχυση διαγράφηκε από την πρόταση κανονισμού.

Κατά τις πολιτικές διαπραγματεύσεις πριν από την έγκριση του κανονισμού του Συμβουλίου 2081/92 προβληθηκαν έντονες διαμαρτυρίες κατά της παροχής ειδικής οικονομικής ενίσχυσης σε παραγωγούς, ενώσεις παραγωγών κλπ., που παράγουν, ελέγχουν και διαθέτουν προϊόντα στην αγορά τα οποία προστατεύονται σύμφωνα με τον κανονισμό του Συμβουλίου.

Θεωρεί η Επιτροπή ότι συμβιβάζεται με την απόφαση του Συμβουλίου, το γεγονός ότι τώρα διαθέτει κοινοτικούς πόρους για τη διεξαγωγή εκστρατείας ενημέρωσης, που έχει ακριβώς ως σκοπό να συνδράμει τους παραγωγούς στη διαφήμιση των προϊόντων τους;

Απάντηση του κ. Fischler εξ ονόματος της Επιτροπής (28 Οκτωβρίου 1996)

Το Αξιότιμο Μέλος του Κοινοβουλίου κάνει, δικαιολογημένα, αναφορά στο άρθρο 5 του κανονισμού (ΕΟΚ) αριθ. 2037/93 της Επιτροπής, το οποίο διευκρινίζει ότι «η Επιτροπή λαμβάνει τα απαραίτητα μέτρα ανακοινώσεων, εξαιρουμένης κάθε ενισχύσεως στους παραγωγούς ή/και μεταποιητές, προκειμένου να καταστήσει γνωστή στο κοινό την έννοια των ενδείξεων «ΠΟΠ», «ΠΓΕ», «προστατευόμενη ονομασία προελεύσεως» και «προστατευόμενη γεωγραφική ένδειξη» στις κοινοτικές γλώσσες.». Ανάλογο κείμενο υπάρχει στον κανονισμό (ΕΟΚ) αριθ. 1848/93 της Επιτροπής περί λεπτομερών κανόνων εφαρμογής του κανονισμού (ΕΟΚ) αριθ. 2082/92 για τις βεβαιώσεις ιδιοτυπίας των γεωργικών προϊόντων και των τροφίμων ((ΕΕ αριθ. L 168 της 10.07.1993. )), ώστε «να ενημερωθεί το κοινό ως προς τη σημασία του κοινοτικού συμβόλου και ενδείξεως», στα πλαίσια των βεβαιώσεων ιδιοτυπίας. Επομένως, η Επιτροπή ακολούθησε τις αποφάσεις του Συμβουλίου, που είχε πραγματικά καταργήσει ένα άρθρο από την πρόταση κανονισμού το οποίο προέβλεπε τη χορήγηση οικονομικών ενισχύσεων σε συνεταιρισμούς παραγωγών.

Η εκστρατεία ενημέρωσης που διεξάγεται αποσαφηνίζει στο κοινό (τόσο στους παραγωγούς όσο και στους προμηθευτές και τους καταναλωτές) τις πολύπλοκες έννοιες και διαδικασίες που εφαρμόζονται σε κοινοτικό επίπεδο. Δεδομένου ότι η προσφυγή σε αυτά τα κοινοτικά συστήματα δεν είναι υποχρεωτική αλλά εθελοντική, η κοινοτική νομοθεσία πρέπει να γίνει πλήρως κατανοητή ώστε να αποβεί απολύτως αποτελεσματική. Ο παραγωγός οφείλει να καταλάβει πώς θα μπορεί να αποκτήσει πρόσβαση στην κοινοτική νομοθεσία, ενώ ο προμηθευτής και ο καταναλωτής πρέπει να κατανοήσουν την έννοια των ενδείξεων και των λογοτύπων που θα εμφανίζονται στις ετικέτες των προϊόντων.